Le mhux l-isfar tal-flokk ta' Birkirkara. Lanqas tad-diska tal-Coldplay. Lanqas ta' dak il-wiċċ xipli li rajt meta kont qed nistenna fl-emerġenza tal-Mater Dei, u bħalissa qed ifakkarni fil-krib silenzjuż li beda jingħi. L-għajnejn jikxfu kollox. Imma trid tkun taf tħares lejhom u ma tpetpitx għajnejk waqt li qed tħares f'ta' ħaddieħor. Għax inkella titlef ħafna, bħal min jaqbeż xi kapitlu 'l hemm u 'l hawn minn xi ktieb li għalih hu oħxon wisq. Imma wiċċ isfar ma tistax ma tinnutahx. Għax minflok dijametru ta' ftit millimetri kien hem dijametri ta' erba' ċentimetri mhux ħażin. M'aħniex fl-Italja lanqas u għalhekk m'hawn xejn tal-biża' bħal dak il-film giallo li wrew fuq wieħed mill-istazzjonijiet tal-eks prim ministru. Hawnhekk l-isfar mhuwiex sempliċi kunċett, imma metri sħaħ ħoxna. Ħafna aktar mis-sinjal li tagħmel taħt xi titlu. U doppju. U jibqa' għaddej anke minn fuq tappiera, kważi kważi jrid jimla l-ispazju ta' bejn ħadida u oħra, donnu nesa li l-ispazju qiegħed hemm apposta ħalli meta tinżel ix-xita ma tfurx it-triq. Hawnhekk l-isfar qed jgħidlek biex ma tipparkjax. Ħalli l-ispazju. Din in-naħa tat-triq qiegħda biex tgħaddi minnha, imma tikkapparahiex aktar minn hekk. Għax jekk tagħmel hekk inti, ħaddieħor lanqas biss jgħaddi minn hawn ma jkun jista'. U jiġri bħal kif jiġri meta tagħmel ħafna xita, u din it-tappiera tinstadd. Ikun hawn pandemonju, u tirrenja d-diżorganizazzjoni. Diżorganizazzjoni mwielda min-nuqqas ta' rispett. Bħal kważi dejjem. U inti qisek qed tieħu gost timxi ma' dawn iż-żewġ linji sofor. Niftakar meta kont ċkejken kont niddejjaq nirfes bejn maduma u oħra, u nagħmel ċert li kull sieq qiegħda f'maduma waħda biss. Bħal meta fil-futbol ma tħallix il-ballun jaqbeż il-linja. Għax inkella titlef il-ballun u jkollok ittih lill-avversarju. U l-avversarju bil-ballun f'saqajh jista' jiskurjalek. Bħal Spanja. Ittihom il-ballun u tinsa meta jerġa' jmiss miegħek. Dak iż-żmien konna naħsbu li l-Brażil biss jistgħu qatt jilgħabu hekk. Imma inti donnok qed tieħu pjaċir timxi fuq il-linji sofor għax taf li ċitazzjoni ma tistax taqla', qisek qed togħxa li se ddur ma' din il-kantuniera nofs tond. Il-basket tal-karti f'idejk miżmum sod qed taħseb li miexi bil-mija u allura ma tridux itirlek, rasek ħarira l-isfel ħalli ma turix li min għaddej li qed tieħu gost u jgħadduk b'sempliċi. Imma bħalissa dan biss li jgħodd għalik. Li ma tistax tagħmel karozza, qed tagħmlu b'riġlejk. Ir-ritratt ta' hawn fuq li inspira din l-istorja huwa meħud minn Pawlu Mizzi . Grazzi għal darb'oħra ħabib.
Isfar